Ufunwa ngapha nangapha uMusonaMINENHLE MKHIZE | May 22, 2020AKUCACI ukuthi uzoya kuphi owayengumgadli weKaizer Chiefs, uKnowledge Musona, lapho esehlukana neqembu lakhe i-Anderlecht yaseBelgium.Ngesikhathi kuqala unyaka lo mgadli waseZimbabwe owazakhela igama eqhulula amagoli kwiChiefs, ubolekiswe kwelinye lamaqembu aseBelgium i-K.A.S. Eupen.Ufike khona wazibonakalisa, kanti leli qembu seliveze ukuthi lingafisa ukumgcina. Kuvela ukuthi yize i-Eupen imdinga uMusona kodwa namaqembu aseNingizimu Afrika, iChiefs neMamelodi Sundowns ambhekile.Imenenja kaMusona, uMike Makaab weProSport International, ikhulume ne-Independent Media ngokungase kwenzeke ngekusasa lalo mdlali.“UKnowledge uneminyaka emibili esele kwinkontileka yakhe (ne-Anderlecht). Kusobala ukuthi ayimboni enekusasa kuyona futhi siyakwamukela lokho, ngokunjalo noKnowledge,” kubeka uMakaab."Okusemqoka wukuthi usesigabeni esivuthiwe sebhola lakhe. Una-29. Ubedlala kahle kakhulu kulezi zinyanga ezidlule kwi-Eupen lapho ebolekiswe khona."UMusona ubedonsa kanzima kwi-Anderlecht kodwa kubukeka ibuyile ifomu yakhe phambi kwamapali kwi-Eupen.“I-Eupen izimisele ngaye. Njengamanje bayakhuluma ne-Anderlecht. I-Eupen ifuna ukumgcina njengomdlali wayo ngokugcwele kodwa kuzomele sibheke nangokwemali,” kusho uMakaab."Akasiyena umdlali osemncane, kuzomele akwazi ukwenza isivumelwano esizomgcina impilo yakhe yonke. Unomndeni futhi uyakwazi ukuziphathisa okomdlali osesigabeni esikhokhelayo"UMakaab uthe laba abazimisele ngokusayinisa uMusona, kumele bangesabi ukungena bashone ephaketheni.“Mhlawumbe kungenzeka sithi ukuxegisa kodwa hhayi kakhulu. I-Anderlecht yamfuna uKnowledge, yakhombisa ukuthi iyamdinga. Benza isivumelwano esihle seminyaka emine. Sekufike abaqeqeshi abehlukene futhi siyakuhlonipha ukuthi umqeqeshi omusha unendlela yakhe asebenza ngayo.”UMakaab uthe awekho amaqembu alapha eNingizimu Afrika aseke amthinta ngalo mdlali.“Alikho iqembu (laseMzansi) eselike labuza ngesimo sakhe ngoba iligi isamile. Asazi ukuthi kuzokwenzakalani uma isibuyile. Ngabe uzimisele ngokubuyela eNingizimu Afrika?"Ngicabanga ukuthi noma yimuphi umdlali ngeke akungabaze ukuya kunoma iyiphi iligi lapho kunozinzo ngakho ngeke ngikuchithe ukuthi lokho kungenzeka. Unesivumelwano esihle kakhulu ngokwemali kwi-Anderlecht. Ukusebenzele kanzima lokho."Ngakho ngeke akwazi ukwenza uguquko olukhulu emholweni wakhe.”Ebuzwa uMakaab ukuthi akhona amaqembu akuleli ake abuza ngoMusona ngoJanuwari, uthe: “Abekhona kancane awaseNingizimu Afrika. (Kodwa) Akuzange kube yisimo lapho sahlala khona sabonisana.”Umqeqeshi weSundowns uPitso Mosimane uyena owaphumela obala washo ukuthi bebezimisele ngoMusona ngoJanuwari.
